《留别历城王明府古岩》
清代·戴亨

旅馆闭昏昼，迥与世人隔。凄凄破牖风，阴阴陋巷雪。

妇孺日号寒，炊烟屡断绝。时读古人书，往往慕前哲。

高诣岂能追，固穷亦素悦。志士蕴苦衷，沟壑非云烈。

顾兹母氏灵，乡关远难涉。中心怆以摧，愁肠己寸裂。

自分祸患馀，久为人不屑。讵知一遇君，义气动颜色。

游好非平生，情同麦舟切。结契方自兹，谁堪倏离别。

赋诗未终篇，感君泣呜咽。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。